SKRIFTLIG FORESPØRGSEL E-2581/02

af Camilo Nogueira Román (Verts/ALE) til Kommissionen

(16. september 2002)

Om: Motortrafikvej på Morrazo-halvøen i Galicien

Regeringen i Galicien har projekteret en motortrafikvej langs med halvøen Morrazo. Linjeføringen af vejen følger bjergsiden over en strækning på 21,5 km. Borgerne på Morrazo accepterer nødvendigheden af denne vej, men mener, at den med den planlagte linjeføring og de tekniske løsninger, der er anvendt, forårsager alvorlige sociale, økonomiske, økologiske og landskabsmæssige skader, som kan og skal undgås. Morazzo-halvøen er tæt befolket langs kysten med fiskeri- og handelshavne og med bugter og strande, som er blandt Galiciens bedste, medens befolkningen er spredt i de kuperede og smukke bjergegne.

Den galiciske regering offentliggjorde en informativ projektetstudie i august 2000. Undersøgelsen af motortrafikvejens indvirkning på miljøet blev offentliggjort af regeringen i juli 2001, og i september 2001 blev linjeføringen godkendt og projektet erklæret i almenhedens interesse. I øjeblikket er man ved at underskrive de forberedende dokumenter til overtagelse af de arealer, der skal eksproprieres. Et stort antal borgere på Morrazo 4 000 personer fra beboerforeningen, landbosammenslutninger og vandkollektiver der ikke går ind for det projekt, som den galiciske regering præsenterede under orienteringen af offentligheden, har gjort indsigelse mod dele af linjeføringen og de tekniske løsninger, der indgår i den informative studie, som regeringen offentliggjorde i august 2000. Tilfældigvis er der mange af de indsigelser, som borgerne på Morrazo har gjort fremsat, som indgår i den galiciske regerings miljømæssige undersøgelse fra juli 2001, men som der alligevel ikke er taget hensyn til i regeringens eget projekt. De indsigelser, som borgerne fra Morrazo fremsatte, er blevet ignoreret, og regeringen har endda ignoreret de forhold, som de kommunale myndigheder på Morrazo havde påpeget.

På baggrund af alt dette bedes Kommissionen besvare følgende spørgsmål: Finansieres motortrafikvejen på Morrazo af strukturfondene? Mener Kommissionen, at det budget, som den galiciske regering har forelagt, er tilstrækkeligt til at opfylde de sociale, økonomiske, økologiske og landskabsmæssige krav for halvøen Morrazo? Har Kommissionen kendskab til omstændighederne vedrørende studien og gennemførelsen af projektet? Opfylder den undersøgelse af virkningerne på miljøet, som den galiciske regering har forelagt, kravene i EU's forordninger? Har Kommissionen analyseret tilpasningen af det endelige projekt til kravene i selve miljøundersøgelsen? Er Kommissionen indstillet på at tage hensyn til de indsigelser, som borgerne på Morrazo har fremsat? Ved Kommissionen, at den galiciske regering afviser den dialog, som der er blevet anmodet om af de borgere på Morrazo, der har fremsat indsigelser mod motortrafikvejsprojektet? Er den indstillet på at formidle en sådan dialog?

Supplerende svarafgivet på Kommissionens vegne af Michel Barnier

(18. februar 2003)

De spanske myndigheder har meddelt Kommissionen, at det er deres hensigt at inkludere et projekt til anlæggelse af en motortrafikvej på halvøen Morrazo i foranstaltning 6.1 (Carreteras y autovías) i det operationelle program for Galicia 2000-2006.

Motortrafikvejen vil blive 21 km lang og forventes at koste 70 003 700,54 EUR. Arbejdet forventes påbegyndt i perioden december 2002 til februar 2003 og vil fortsætte indtil 2006.

De spanske myndigheder har også meddelt, at der er gennemført en vurdering af projektets indvirkning på miljøet, og at den tilhørende udtalelse, som Dirección General de Obras Públicas de la Xunta de Galicia afgav den 27. juli 2001, blev offentliggjort i Galiciens lovtidende nr. 158 af 16. august 2001. Da Kommissionen endnu ikke har modtaget den pågældende vurdering af indvirkningen på miljøet, kan den på nuværende tidspunkt ikke udtale sig om vurderingens indhold og dens overensstemmelse med direktiv 85/337/EF(1), ændret ved direktiv 97/11/EF(2).

Da det drejer sig om et projekt med samlede omkostninger på over 50 mio. EUR, finder proceduren i artikel 26 i forordning (EF) nr. 1260/1999(3) om godkendelse af store projekter anvendelse.

(1) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985.

(2) Rådets direktiv 97/11/EF 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.

(3) Rådets forordning (EF) nr. 1260/1999 af 21. juni 1999 om vedtagelse af de generelle bestemmelser for strukturfondene, EFT L 161 af 26.6.1999.